M. Fronc, poslanec: (2006-12-07):
Dámy a páni, štyri roky teda som v školskom výbore predstavoval rozpočet, ktorý sa pre školy, učiteľov a pre naše deti zvyšoval. Prvý rok sme regionálne školy oddlžili takmer miliardou a potom sme zaviedli vo financovaní poriadok. Reformu, ktorá už tri roky funguje k spokojnosti škôl aj samospráv. Veď ZMOS žiadal, aby sa podobné pravidlá zaviedli aj do iných oblastí. Vysoké školy sme každoročne zvyšovali približne o miliardu, regionálne napríklad pred dvoma rokmi o takmer 1,6 mld. a na tento rok sme im vyčlenili o takmer 2 mld. viac. Nové pravidlá sme takisto zaviedli pre financovanie vedy. A vždy sme mohli pokojne predstúpiť tu pred poslancov a pred poslancov školského výboru a povedať podľa môjho presvedčenia dobrú správu, že na školstvo ide viac, lebo sme to vybojovali v koalícii a tie boje boli ťažké, ale ten výsledok stál za to. Mohli sme zvyšovať platy už tento rok a konečne sa dostali na úroveň priemernej mzdy. Pán minister financií, vy ste vo svojom prejave povedali, že na budúci rok dosiahnu priemernú mzdu platy učiteľov. Bol by som rád, keby ste hovorili presne, pretože naša vláda postupným zvyšovaním dosiahla, že tohto roku sú na úrovni priemernej mzdy, a vy tým svojím návrhom len udržíte tento stav. Ale bude to na úkor toho, pán minister, že rozvoj regionálneho školstva miesto 800 mil. korún dostane 30 mil. Tak to bolo v návrhu štátneho rozpočtu. Ale postupne sme v minulosti aj rekonštruovali, vybavili sme školy výpočtovou technikou, internetom, zaviedli sme sociálne štipendiá pre všetkých žiakov a študentov a motivačné pre vysokoškolákov. Ja viem a priznám, že dalo sa urobiť ešte viac. Tento rok nám prišiel na výbor predstaviť rozpočet pán minister školstva Mikolaj a podľa mňa smutne skonštatoval, že rozpočet je úsporný a že školy si budú musieť hľadať zdroje inde. Dámy a páni, školstvo si musí utiahnuť opasky a hľadať si zdroje inde. Taký je odkaz vašej vlády našim deťom, rodičom a učiteľom. Zrejme sa už podľa tejto vlády učitelia asi majú tak dobre, že im stačí platy len valorizovať a dorovnávať na úroveň priemernej mzdy, kam sa dostali vďaka opatreniam, ktoré sme za 4 roky my uskutočnili. Ja viem, že budete po tomto mojom vystúpení hovoriť a sľubovať, že sa veľa vecí bude financovať z eurofondov, no len musíte povedať k tomu nielen to a, ale aj b, c a d. Najskôr si tie projekty budú musieť učitelia a školy začať vymýšľať, budú ich musieť pripraviť tak, aby prešli. Podľa toho, aké problémy má posledné mesiace nielen rezort školstva v čerpaní peňazí z eurofondov, to bude náročné, ale dobre. Čo však považujem za oveľa zásadnejšie a žiadam váženú vládnu koalíciu, aby nezavádzala školy, médiá a verejnosť s eurofondmi a nerobila z nich dojnú kravu. O chvíľu sa môže stať, že nám poviete, že aj zdravotníctvo pôjde z eurofondov, kultúra a tak ďalej. Uvedomte si, že eurofondy budeme čerpať do roku 2013 a dúfam, verím naozaj, že z nich tie školy dostanú čo najviac, aby sa uskutočnila naštartovaná modernizácia, zatepľovanie, rekonštrukcie. Ale čo potom ďalej, keď prestaneme dostávať z Európskej únie, ale budeme musieť platiť my? Zrazu zistíme, že na školstvo idú z rozpočtu nie 5, 4, ale možno len 2 % v globále. A potom bude treba zvýšiť rozpočet rezortu školstva nie o niekoľko miliárd, ale minimálne o niekoľko desiatok miliárd medziročne. A okrem toho výpočtová technika a nové technologické pomôcky sa vyvíjali nesmiernou rýchlosťou a to treba takisto financovať. Ak trváte na tom, že školstvo sa bude dofinancovávať najmä z eurofondov, pripravujete pre ďalšiu vládu, a možno v nej budete aj vy, časovanú bombu, lebo zrazu po roku 2013 nebude mať z čoho sa kryť potreba školstva. Pokiaľ ide o rozpočet školstva, musím povedať, že také smutné konštatovanie, aké nám tlmočil pán minister školstva Mikolaj, som roky nepočul. Vážené dámy, vážení páni, môj kolega pán poslanec Brocka povedal, že sme v prípade rozpočtu čakali horšie. Ja musím povedať, že po predvolebných sľuboch som takéto podceňovanie financovania našich detí a našej budúcnosti si nepredstavoval ani v najhoršom sne. Rozpočet pre regionálne školy, pre vysoké školy, vedu a výskum je najhorší za posledné roky a tento stav už nezlepší ani to, že sme v našom školskom výbore tento rozpočet zvýšili o 2 mld., a celkom iste ani to, že napokon výbor pre financie túto sumu znížil o viac než polovicu. Ja som povedal, že kým pravicová vláda urobila vo financovaní jeden veľký krok vpred, vaša vláda robí dva kroky vzad. Chvalabohu, pán minister Počiatek, že ste našli napokon dodatočne miliardy, a tak dúfam, že pôjde pre naše školy aspoň tých 920 mil. korún navyše. Ale nebyť kriku opozície, nájdu sa pre školstvo? Vypočul som si už mnohé argumenty, ktoré počas rozpravy odzneli, zazneli aj čísla, pomer z hrubého domáceho produktu, tie, ktoré spomínal pán poslanec Devínsky, tie sú, panie poslankyne a páni poslanci, presné a nebudem ich opakovať. To, čo považujem za vážne, je fakt, že zvýšenie je oproti minulým rokom neporovnateľne nižšie a vo vede ide dokonca do mínusu. V uplynulých rokoch sme totiž výdavky do školstva zvyšovali, a ako som už zdôraznil, vy idete opačným smerom a nebudem teraz teda hovoriť o podiele v percentách z hrubého domáceho produktu, použijem zrozumiteľnejšie údaje, priamo čísla. - Regionálne školstvo. Rok 2005 sme dali 1 555 mil. navyše medziročne, rok 2006 takmer 2 mld., váš návrh v štátnom rozpočte na rok 2007 711 mil. - Veda podľa nových pravidiel od minulého roka, takže rok 2006 1,4 mld. navyše, váš návrh 558 mil. dolu. A to má byť podpora znalostnej ekonomiky a inovácií? - Vysoké školy: rok 2004 1,1 mld. navyše, rok 2005 takmer 1 mld. navyše, rok 2006 1 150 mil. navyše, váš návrh 516 mil. To, prosím, je najhorší nárast nie za posledné roky, za posledných 6 rokov pre vysoké školy. Myslím si, že to bude tak stačiť akurát na valorizáciu platov, a neviem, odkiaľ zoberie pán minister finančné prostriedky na sociálne a motivačné štipendiá, a preto sa ani nečudujem, keď som začul, že uvažuje o zrušení motivačných štipendií. Ale už kroky tejto vlády voči školstvu boli pre mňa šokujúce. Po predvolebných sľuboch, že školstvo bude priorita, prišla sprcha. Krátko po nástupe zobrala vláda školstvu takmer 400 mil. korún. Takže vlastne uťahovanie opaskov sa začalo už tohto roku. Ja mám návrh riešenia a prosím vládnu koalíciu, aby podporila návrh, ktorý vlastne podporujú všetky strany opozície, a zvýšila rozpočet školstva tak, ako to prešlo vo výbore pre školstvo, a budem menovať tie body, ktoré pokladám za veľmi dôležité, aspoň bod A.1 a A.2, to je podpora vedy o 180 mil. cez rezort a 45 mil. cez Slovenskú akadémiu vied. Bod A.3 regionálne školstvo, ide o zvýšenie prostriedkov o 100 mil. na havárie. Bod C.2 je presun na regionálne školstvo v objeme 1,2 mld. korún a ide o vážne veci, o informatizáciu, o projekt Infovek, o výučbu jazykov a o ďalšie rozvojové programy. A takisto bod C.1, presun na vysoké školy 600 mil., to znamená, aby sme udržali aspoň tú úroveň medziročného rastu na vysokých školách o 1 mld. Ale predsa, keby to neprešlo, tak mám aspoň taký drobný záchranný pozmeňujúci návrh, ktorý teraz si dovolím ctenej poslaneckej snemovni prečítať. V kapitole ministerstva školstva zvýšiť výdavky v programe 077 o 150 mil. korún presunom z kapitoly ministerstva pôdohospodárstva a tieto účelovo určiť na sociálne a motivačné štipendiá. Odôvodnenie: Vo vládnom návrhu štátneho rozpočtu sa prostriedky na program 077 Vysokoškolské vzdelávanie a veda, sociálna podpora študentov vysokých škôl zvyšujú nedostatočne a tento program zaznamenáva výrazný pokles výdavkov štátneho rozpočtu vyjadrený ako podiel z hrubého domáceho produktu oproti roku 2006. Návrh má zabezpečiť finančné prostriedky na sociálnu podporu vysokoškolských študentov v kapitole ministerstva školstva. Ďakujem pekne. Pani predsedajúca, skončil som. (Potlesk.)